**РАБОТНИК ЗАГИВА ПРИ ДОБИВ НА ДЪРВЕСИНА**

**I. Обстоятелства:**

При извършване на добив на дървесина на горскостопански обект е допусната смъртна злополука с работник, който е ударен в главата от дърво с дължина около 30 метра и диаметър в основата около 60 см. Спешна медицинска помощ е констатирала смъртта му на мястото на злополуката.

В деня на злополуката са работили два екипа по двама работници и им е възложено добив на дървесина. Всеки от екипите е започнал работа. Единият от работниците, на длъжност „секач”, е решил да поваля дърво, дава знак за поваляне на колегите си от другия екип, които в същото време са се движили надолу, и започва да поваля дърво. Поради издатина на ската, който е с наклон около 45 градуса, „секачът“ не е видял, че пострадалият и колегата му се намират в обсега на поваленото дърво, което при падането застига пострадалия, удря го в главата и причинява неговата смърт.

По данни на управителя пострадалият се явява като бригадир на бригадата и организатор на извършваната работа и той е разчитал на неговата опитност.

**II. Причини за злополуката, нарушени нормативни актове и лица, допуснали нарушения:**

1. В деня на злополуката постадалият не е изпълнявал длъжността „ тракторист”, за която е сключил трудов договор, а длъжността „секач“. Във връчената му длъжностна характеристика не са вменени трудови задължения като „секач”. При промяната на изпълняваната длъжност работодателят го е допуснал да работи като „секач“ без да е инструктиран по правилата за осигуряване на здравословни и безопасни условия на труд, в нарушение на чл. 3, във връзка с чл. 10, ал. 2, т. 2 от Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд – обн. ДВ бр. 102/2009 г., посл. изм.

2. При осъществяване на дейността за осигуряване на здравословни и безопасни условия на труд работодателят не е осигурил ефективен контрол за извършване на работата без риск за здравето и по безопасен начин, защото за работните места, които съдържат опасни зони в зависимост от степента на риска не е предприел необходимите мерки за предпазване на упълномощените работещи при влизане в опасните зони, с което е допуснал нарушение на чл. 16, ал. 1, т. 6 от Закона за здравословни и безопасни условия на труд /обн. ДВ бр.124/97 г., изм. и доп./, във връзка с чл. 52, ал. 1, т. 3 от Наредба № 7 минималните изисквания за осигуряване на здравословни и безопасни условия на труд на работните места и при използване на работното оборудване – обн. ДВ бр. 88/1999 г., изм. и доп.

3. Групата по условия на труд не извършва проверки по спазване изискванията за здравословни и безопасни условия на труд, в нарушение чл. 29, т. 4 от Закона за здравословни и безопасни условия на труд - обн. ДВ бр.124/97 г., изм. и доп.

4. В нарушение на чл. 16, ал. 1, т. 2 от Закона за здравословни и безопасни условия на труд - обн. ДВ бр.124/97 г., изм. и доп., работодателят, в съответствие с оценката на риска, не е планирал и приложил превантивни мерки и методи на работа и производство, които да: а) осигуряват подобряване нивото на защита на работещите; б) са интегрирани във всички дейности и структурни звена на предприятието.

По време на извършваната проверка са констатирани и други нарушения на трудовото законодателство, нямащи пряко отношение към станалата трудова злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за допуснатите в т. 1 и в т. 2 нарушения.